সমূহীয়া ভুল সিদ্ধান্ত আৰু আপুনি  -  Vikaspedia\nসমূহীয়া ভুল সিদ্ধান্ত আৰু আপুনি\nআপোনাৰ বিনিয়োগক শক্তিশালী বিত্তীয় নিয়ন্ত্ৰকৰ কিয় আৱশ্যক\nআপুনি বাৰু কেতিয়াবা ভুল শাৰীত গভীৰ বিশ্বাসেৰে থিয় হৈ পাইছেনে? সেয়া হ'ব পাৰে কোনো কাউণ্টাৰৰ সন্মুখত অথবা হ'ব পাৰে কোনো প্ৰৱেশ দ্বাৰক লক্ষ্য কৰি আগবঢ়া মানুহৰ দীঘলীয়া লানিত। ধৰক, ক'ৰবাত আপুনি একাধিক কাউণ্টাৰৰ মাজৰে যিকোনো এটাত শাৰী পতাৰ প্ৰয়োজন হ'ল। গোটেইকেইটা কাউণ্টাৰত মানুহে শাৰী পাতিবলৈ ইতিমধ্যেই আৰম্ভ কৰিছে। আপুনি তুলনামূলকভাৱে চুটি শাৰীটোৰ শেষৰজন হৈ থিয় দিলেগৈ। আপোনাৰ পাচতো বহুজন আহি থিয় হ'ল আৰু আপুনি হৈ পৰিল শাৰীটোৰ মাজৰ এজন। কাউণ্টাৰবোৰ এতিয়াও খোলা নাই। আপুনি ধৈৰ্যসহকাৰে অপেক্ষা কৰিলে। কিছু সময়ৰ পাচত কাউণ্টাৰৰ খিৰিকীবোৰ এখন এখনকৈ খোল খালে। কিন্তু নুখুলিল আপোনাৰ শাৰীটোৱে খুন্দিয়াই থকাখনহে। হঠাৎ কোনোবাই আঙুলিয়াই দিলে কাউণ্টাৰৰ খিৰিকীৰ ওপৰত থকা জাননীখনলৈ - অনিবাৰ্য কাৰণবশতঃ কাউণ্টাৰটো সেইদিনা বন্ধ থকাৰ কথা। ধেই! হতাশা মিশ্ৰিত হাঁহিৰ মাজত শাৰীটো ভাগি থাকিল নিমিষতে। কিয় এনে হয়? কিয় এজনে কৰা ভুলৰ পাচত বাকীসকলে যোগ দিয়ে? কাৰণটো মনস্তাত্ত্বিক, যাক কোৱা হয় জাক বা পাল মানসিকতা (Herd Mentality)। আগৰ মানুহজনে নিশ্চয় জানি-শুনিয়েই শাৰী পাতিছে বা আগৰ মানুহখিনিয়ে ভুলকৈ শাৰী পাতিবলৈ বুৰ্বক নে কিবা? এনে বিভিন্ন যুক্তিয়ে আপোনাক বিশেষ অনুসন্ধান নকৰাকৈ ভুল শাৰী এটাৰ এজন হ'বলৈ বাধ্য কৰে। ২০১১ চনত ভূপেন হাজৰিকাৰ দেহাৱসানৰ পিচত তেখেতৰ নশ্বৰদেহ অন্তিমবাৰৰ বাবে দৰ্শন কৰিবলৈ দীঘলীপুখুৰীৰ পাৰত জেলেপী পাক মাৰি মাৰি আগবঢ়া জৰ্জ ফিল্ডমুখী মানুহৰ সুদীৰ্ঘ শাৰীত বহুপৰ কটোৱাৰ সময়তো দেখিছিলো এনে দুই-এক ভুল শাৰী। হ'ব পাৰে অভাৱনীয় দীঘল শাৰীৰ শেষত থিয় হোৱাৰ পৰা পৰিত্ৰাণ বিচাৰি দুই এজনৰ সেয়া আছিল ইচ্ছাকৃত প্ৰচেষ্টা। কিন্তু শাৰীৰিক ভাষা লক্ষ্য কৰি এনে লাগিছিল তেনে শাৰীৰ অলপ পিচলৈ থকাসকলে হয়তো নাজানিছিল তেওঁলোক যে একোটা ভুল শাৰীৰ অংশ।\nসাধাৰণ অৱস্থাত এইটো বিশ্বাস কৰিবলৈ কাৰো অসুবিধা নহ'ব যে গাইগুটীয়া সিদ্ধান্ততকৈ বহুজনৰ সমৰ্থনপুষ্ট সিদ্ধান্ত ভ্ৰান্তিমুক্ত হোৱাৰ সম্ভাৱনা বেছি। সেইবাবেই আমি অধিক মানুহ জড়িত থকা সিদ্ধান্তবোৰক বেছি গুৰুত্বসহকাৰে লওঁ। কিন্তু এজনক দেখি আন এজনৰ সমৰ্থন, দুজনৰ সমৰ্থন দেখি তৃতীয়জনৰ সহমত, তিনিজনক দেখি চতুৰ্থজন বা বহুজনক দেখি আনসকলেও বিশেষ নভবাকৈ সেই দল বা গোটটোৰ এজন হোৱা প্ৰক্রিয়াত বহু সময়ত দলগত সিদ্ধান্তও ভুল পথেৰে ধাৱমান হোৱা পৰিলক্ষিত হয়। সামাজিক মনোবিজ্ঞানী (Social Psychologist) চল'মন এছ (Solomon Asch) আছিল প্ৰথমজন ব্যক্তি যি সম্পৰীক্ষাৰ জৰিয়তে চাবলৈ যত্ন কৰিছিল কেনেকৈ দলগত আচৰণে মানুহক ভুল সিদ্ধান্ত ল'বলৈ প্ৰৰোচিত কৰিব পাৰে। যোৱা শতিকাৰ পঞ্চমটো দশকতে তেওঁ কৰা এটা বিখ্যাত সম্পৰীক্ষাৰ অংশ হিচাপে মানুহৰ একো একোটা গোটক এনে অতি সহজ প্ৰশ্ন সুধিছিল যাৰ নেকি উত্তৰ এটা শিশুৱেও দিব পাৰে। তেওঁ ৭ জনীয়া একো একোটা দলক দুখন কাৰ্ড দেখুৱাইছিল। এখন কাৰ্ডত আছিল এডাল উলম্ব ৰেখা আৰু আনখন কাৰ্ডত আছিল তিনিডাল উলম্ব ৰেখা। তেওঁৰ প্ৰশ্নটো আছিল দ্বিতীয়খন কাৰ্ডত থকা ৰেখা তিনিডালৰ কোনডাল প্ৰথম কাৰ্ডখনত থকা উলম্ব ৰেখাডালৰ সমান। নিতান্তই সহজ প্ৰশ্ন নহয়নে? ৰ'ব, সম্পৰীক্ষাটো একেবাৰে পাক নথকা নহয় কিন্তু। কিছুমান ৭ জনীয়া গোটৰ ছজনেই আছিল তেওঁৰ দ্বাৰা নিয়োজিত ব্যক্তি। যিসকলে উদ্দেশ্য প্ৰণোদিতভাৱে ভুল উত্তৰ দিয়ে। আচল পৰীক্ষাৰ প্ৰাৰ্থী সপ্তমজনহে। প্ৰায়ে দেখা গ'ল যে ৬ টা ভুল উত্তৰ শুনাৰ শেষত বিস্ময়কৰভাৱে সপ্তমজন ব্যক্তিয়ে প্ৰথম জন ব্যক্তিৰ সৈতে সহমত পোষণ কৰি ভুল উত্তৰ নিৰ্বাচন কৰিছে। ছল'মন এছৰ ব্যাখ্যা মতে সামাজিক চাপৰ ফলত সপ্তমজনে ভুল উত্তৰ দিবলৈ বাধ্য হৈছে। কেতিয়াবা আনকি সেইটো ভুল বুলি জনাৰ পিচতো। সেই যে পঞ্চতন্ত্ৰৰ ব্ৰাহ্মণ, ছাগলী আৰু তিনি ঠগৰ সাধুটো মনত আছেনে? য'ত দক্ষিণাত পোৱা ছাগলীটোক তিনি ঠগে বেলেগ বেলেগ ক্রমে কুকুৰ, মৰা গৰু পোৱালী আৰু গাধ বুলি কোৱাত নিজৰ চকুৰে দেখি থকা ছাগলীটোক ভূত বুলি দলিয়াই আঁতৰি পলাইছিল হোজা ব্ৰাহ্মণজন। ইয়াৰ কাৰণো সামাজিক চাপৰ প্ৰভাৱেই আছিল বুলিব পাৰো নিশ্চয়।\nবিনিয়োগৰ সময়তো মানুহ সাংঘাতিকভাৱে প্ৰভাৱান্বিত হয় চৌপাশৰ দহজনৰ মন্তব্যত। সেয়া লাগিলে ভুলেই নহওক কিয়। বহুতে ভুৱা বিত্তীয় আঁচনিক সন্দেহ কৰা সত্বেও জড়িত হয় সম্পৰ্কীয় মানুহ, বন্ধু-বান্ধৱ নাইবা আন দহজনৰ কথাত আস্থা ৰাখি। শ্বেয়াৰ বজাৰ তুংগত থকা অৱস্থাত অফিচ, বজাৰ, বাতৰি কাকত, টিভি সকলোতে শ্বেয়াৰ বজাৰৰ শেহতীয়া উৎসাহী কথা-বাৰ্তা শুনি শুনি ইমানদিনে ইকুইটিত বিনিয়োগ কৰিবলৈ সাহ নকৰা বা উদাসীনজনৰো মন ঘূৰে। ইকুইটিৰ চৰিত্ৰ বুজাৰ আগতেই তেওঁ হৈ পৰে ইকুইটিৰ অত্যুৎসাহী সমৰ্থক। ঠিক একেদৰে বজাৰৰ মণ্ডা অৱস্থাত চৌপাশৰ ঋণাত্মক মতামতে বহুজনক ভাবিবলৈ সুযোগ নিদিয়ে যে বজাৰ চিৰদিন এনেদৰে পৰি নাথাকে। সহকৰ্মী, বন্ধু আদিৰ মতামতত বন্দী হৈ বিনিয়োগৰ বুৰঞ্জীলৈকেও ঘুৰি চাব নোৱাৰা অৱস্থা এটাৰ সৃষ্টি হয়। উল্লেখনীয় যে এনেকুৱা জাক বা পাল মানসিকতা বজাৰৰ দুয়োফালৰ অৰ্থাৎ উত্থান আৰু পতনৰ চৰম অৱস্থা পোৱাৰো অন্যতম শক্তিশালী কাৰক। অৱশ্যে কেতিয়াবা কৰোবাত এনে মানসিকতা ভাগ্যক্রমে কোনো বিনিয়োগকাৰীৰ সপক্ষেও ক্রিয়া কৰা দেখা যায়। ধৰক, আমাৰ উদাহৰণৰ ব্যক্তিজন ৰিস্ক ল'ব পৰা ক্ষমতা তেনেই কম। কিন্তু দেখাক দেখি বন্ধু কেইজনমানৰ লগত তেওঁ ইকুইটি মিউচুৱেল ফাণ্ডত চিপ এটা আৰম্ভ কৰিলে। বিনিয়োগ আৰম্ভ হোৱাৰ কিছুদিন পাচতে ইকুইটি বজাৰত খহনীয়াৰ সৃষ্টি হ'ল। তেওঁলোক সকলোৱে বিনিয়োগ কৰা ধনতকৈ বিনিয়োগৰ বজাৰ মূল্য কমিবলৈ ধৰিলে। আমাৰ উদাহৰণৰ ব্যক্তিজনে যথেষ্ট অস্বস্তি অনুভৱ কৰিলে। কিন্তু তেওঁ এইবাবেই সেই অস্বস্তিৰ মাজতো বিনিয়োগ অব্যাহত ৰাখিলে যে তেওঁৰ বন্ধুসকলৰ মতে এয়া বিনিয়োগ কৰাৰ সময়। হয়তো একধৰণৰ মানসিক সন্তুষ্টি তথা তুলনাৰ পৰা অহা জেদেও তেওঁক বুজালে - 'মোৰেই অকল লোকচান হোৱা নাই নহয়। সিঁহতে যদি লোকচান সহিব পৰিছে মই কিয় নোৱাৰিম?' অৱশ্যে এটা কথা ক'বই লাগিব যে এনে শুদ্ধ বিনিয়োগ দৰ্শন থকা বন্ধু পোৱাটো সৌভাগ্যৰ কথা। সকলোৰে কপালত নাথাকে। সেয়ে প্ৰিয় পাঠক, আপোনালোকে স্ব-উপলব্ধিৰে সমূহীয়া ভুলৰ পৰা পৰিত্ৰাণ পাব পৰাকৈ নিজকে প্ৰস্তুত কৰাতহে গুৰুত্ব আৰোপ কৰা উচিত।\nলেন-দেন বৰ্তমানলৈকে সুচাৰুৰূপে চলি থকা অথচ কোনো শক্তিশালী বিত্তীয় নিয়ন্ত্ৰকৰ অধীনস্থ নোহোৱা বিত্তীয় প্ৰতিষ্ঠানসমূহৰ নিজৰ গ্ৰহণযোগ্যতাৰ সম্বন্ধে যুক্তি এনেধৰণৰ - 'ইমান দিনে দেখোন আমি সকলোৰে প্ৰাপ্য আদায় দি আহিছো। আমাৰ বিপক্ষে সন্দেহৰ অৱকাশ ক'ত?' আপাতদৃষ্টিত যুক্তি যথেষ্ট শক্তিশালী। কিন্তু যেতিয়া সূক্ষ্মভাৱে কথাবোৰ পৰ্যালোচনা কৰা হয়, তেতিয়া ওলাই পৰে শক্তিশালী নিয়ন্ত্ৰকৰ অবৰ্তমানত একো একোটা বিত্তীয় প্ৰতিষ্ঠান কিয় বিপজ্জনক।\nবিত্তীয় নিয়ন্ত্ৰকৰ অন্যতম প্ৰাথমিক লক্ষ্য হ'ল উপভোক্তাৰ স্বাৰ্থ সুৰক্ষিত কৰি ৰখা। যিকোনো প্ৰচলিত আইনৰ দৰে বিত্তীয় নিয়ন্ত্ৰকৰ নীতি-নিয়মো সুৰুঙাবিহীন বুলি দাবী কৰিব নোৱাৰি। কিন্তু তেনে বিসংগতি বা সুৰুঙাৰ ফলত উপভোক্তাৰ স্বাৰ্থ বিঘ্নিত হোৱা বুলি উপলব্ধি কৰিলেই নিয়ন্ত্ৰকে নীতি-নিয়মৰ সংশোধনী ঘটাই উপভোক্তাৰ স্বাৰ্থ সুৰক্ষিত কৰিবলৈ যত্নপৰ হয়। আজিৰ আলোচনাত ভাৰতীয় ৰিজাৰ্ভ বেংকৰ অৱশিষ্ট অনা বেংকীয় কোম্পানীৰ বাবে থকা নীতি-নিৰ্দেশনাৰ ভিত্তিত কথাবোৰ বুজিবলৈ চেষ্টা কৰো আহক।\nঅৱশিষ্ট অনা বেংকীয় কোম্পানী (ৰেচিডুৱেৰী নন বেংকিং কোম্পানী, চমুকৈ আৰ এন বি চি) হৈছে অনা বেংকীয় বিত্তীয় কোম্পানী (নন বেংকিং ফাইনেন্সিয়েল কোম্পানী, চমুকৈ এন বি এফ চি) ৰ এটা অন্যতম ভাগ। যাৰ মূল ব্যৱসায় হৈছে গ্ৰাহকৰ ধন জমা লোৱা। সেই ধন সংগ্ৰহ মুঠকৈও হ'ব পাৰে নতুবা কিস্তিতো হ'ব পাৰে। উল্লেখযোগ্য যে এজন বিনিয়োগকাৰীৰ বাবে 'আৰ এন বি চি' ৰ একোখন আঁচনিত বিনিয়োগ কৰা মানে একোটা ঋণ সম্পদত বিনিয়োগ কৰা। যিহেতু বেংকৰ দৰে পূৰ্বতে কৰা চুক্তি অনুযায়ী জমা ধন পূৰঠ হ'লে দিবলগীয়া সুত নিৰ্ধাৰিত হৈ থাকে, সেয়ে ইয়াক চুক্তিবদ্ধ বা অংগীকাৰবদ্ধ ঋণ সম্পদ বুলিব পাৰি। অৰ্থাৎ এই বিনিয়োগ বজাৰ নিৰ্ভৰ নহয় যে বজাৰৰ উত্থান-পতনৰ ওপৰত ভিত্তি কৰি জমা ধন হ্ৰাস-বৃদ্ধি হ'ব। সেই বাবেই বিত্তীয় নিয়ন্ত্ৰক ভাৰতীয় ৰিজাৰ্ভ বেংকে এইটো নিশ্চিত কৰিব বিচাৰে যাতে গ্ৰাহকৰ জমা ধন আৰ এন বি চি একোটাই সময়ত ঘূৰাই দিব পাৰে আৰু সেই লক্ষ্যক আগত ৰাখিয়েই নীতি-নিৰ্দেশনা প্ৰস্তুত বা সংশোধন কৰা হয়।\nবৰ্তমান 'আৰ এন বি চি'ৰ বাবে থকা নীতি-নিৰ্দেশনাৰ অন্যতম বান্ধোন হ'ল ভাৰতীয় ৰিজাৰ্ভ বেংকে নিৰ্দিষ্টভাৱে উল্লেখ কৰা বিত্তীয় দ্ৰব্যসমূহতহে এই আইনৰ অধীনস্থ প্ৰতিষ্ঠানসমূহে বিনিয়োগ কৰিব পাৰিব। সেই দ্ৰব্যবোৰ হৈছে অনুসূচিত বাণিজ্যিক বেংকৰ ফিক্সড ডিপ'জিট আৰু চাৰ্টিফিকেট অব্ ডিপ'জিট, নিৰ্দিষ্টভাৱে উল্লেখিত বিত্তীয় প্ৰতিষ্ঠানৰ চাৰ্টিফিকেট অব্ ডিপ'জিট, কেন্দ্ৰীয় চৰকাৰ বা ৰাজ্য চৰকাৰসমূহে তেওঁলোকে বজাৰৰ পৰা টকা ধাৰে লোৱা কাৰ্যসূচীৰ অন্তৰ্গত ইছ্যু কৰা বণ্ড ইত্যাদি। এই সকলোৰে ৰেটিং কম পক্ষেও AA+ পৰ্যায়ৰ হ'ব লাগিব। মুঠৰ ওপৰত সম্পূৰ্ণ ১০০ শতাংশ ৰিজাৰ্ভ বেংকে নিৰ্দিষ্ট কৰি দিয়া বিত্তীয় দ্ৰব্যতহে বিনিয়োগ কৰিব লাগিব। ১ এপ্ৰিল ২০০৭ ৰ আগলৈকে এই সীমা আছিল অতি কমেও ৯০ শতাংশ। ২০০৬ ৰ ১ এপ্ৰিলৰ আগলৈকে নিৰ্ধাৰিত বিনিয়োগ কম পক্ষেও ৮০ শতাংশ হ'ব লাগিছিল। লক্ষ্য কৰক, কেনেকৈ ভাৰতীয় ৰিজাৰ্ভ বেংকে 'আৰ এন বি চি'ৰ নীতি-নিৰ্দেশনা পৰ্যায়ক্রমে কঠোৰ কৰি আনিছিল। এই সকলো কৰা হৈছিল উপভোক্তাসকলৰ সুৰক্ষাৰ কথা ভাবি। কিয় চাওঁ আহক-\nধৰক বিত্তীয় প্ৰতিষ্ঠান এটাই আপোনাৰ পৰা ৫ বছৰৰ বাবে টকা জমা ল'লে নিৰ্দিষ্ট দিনৰ পিচত নিৰ্দিষ্ট হাৰত সুতে-মূলে সকলো ঘূৰাই দিয়াৰ প্ৰতিশ্ৰুতিৰে। এতিয়া আপোনাৰ বাবে কোনটো বেছি সুৰক্ষিত-\n(১) প্ৰতিষ্ঠানটোৱে এনে কৰোবাত বিনিয়োগ কৰক য'ৰ পৰা সুতে-মূলে সকলো টকা ঘূৰি অহাটো প্ৰায় নিশ্চিত।\n(২) প্ৰতিষ্ঠানটোৱে বেছি লাভৰ আশাত অধিক ক্ষতিভয়সম্পন্ন কোনো বিত্তীয় দ্ৰব্যত বিনিয়োগ কৰক বা সেই টকাৰে ভগ্নী প্ৰতিষ্ঠানৰ যোগেদি অন্য ব্যৱসায়ত জড়িত হওক।\nনিশ্চয়কৈ প্ৰথমটো বিকল্প আপোনাৰ বাবে বেছি উপযোগী। ইয়াৰ বিপৰীতে দ্বিতীয়টো বিকল্পৰ গ্ৰহণযোগ্যতা পৰীক্ষা কৰো আহক। ধৰক, প্ৰতিষ্ঠানটোৱে ঠিক কৰিলে যে তেওঁলোকে সেই সংগৃহীত্ টকা এখন হোটেল কিনাত ব্যৱহাৰ কৰিব আৰু সেই পৰিকল্পনা কাৰ্যকৰী কৰাৰ বাবে তেওঁলোকৰে ভগ্নী প্ৰতিষ্ঠান এটাক টকা ধাৰলৈ দিলে। কিন্তু কথা হ'ল আপোনাৰ টকা যদি হোটেল কিনাত ব্যৱহাৰ হয়, তেন্তে তেওঁলোকে কেনেকৈ ৫ বছৰৰ পিচত টকা সুতে-মূলে ঘূৰাই দিব? হোটেল ব্যৱসায়ত ৫ বছৰতে সমস্ত বিনিয়োগ লাভ হিচাপে ঘূৰি অহাৰ সম্ভাৱনা কিমান? নিশ্চিতভাৱে তেওঁলোকে আপোনাক টকা সময়মতে ওভতাবৰ বাবে নতুন জমাকৰোতাৰ ধনৰ ওপৰত যথেষ্টখিনি নিৰ্ভৰশীল হ'ব লাগিব। আন কথাত তেওঁলোক দেখোন পঞ্জি আঁচনিৰ দৰেই পুৰণি বিনিয়োগকাৰীক ধন ঘূৰাবলৈ নতুন বিনিয়োগকাৰীৰ ধনৰ ওপৰত নিৰ্ভৰশীল হ'বলৈ বাধ্য। হোটেলৰ ব্যৱসায়ত হ'ব পৰা লোকচানৰ ক্ষতিভয় এই মুহূৰ্তত নধৰিলোৱেইবা। ভাৰতীয় ৰিজাৰ্ভ বেংকে এনেধৰণৰ উচ্চ ক্ষতিভয় সম্পন্ন বিনিয়োগ 'আৰ এন বি চি'ৰ গ্ৰাহকৰ বাবে একেবাৰে নিবিচাৰে। এইখিনিতে অন্য এটা লক্ষণীয় কথা হ'ল যে ৰিজাৰ্ভ বেংকে নিৰ্ধাৰণ কৰি দিয়া দ্ৰব্যসমূহ সুৰক্ষিত ঠিকেই, কিন্তু সেইবোৰৰ ফল বেংকে সাধাৰণ গ্ৰাহকক দিয়া ফলতকৈ সাংঘাতিকভাৱে বেছি হোৱাৰ সম্ভাৱনা নাই। সেয়ে ৰিজাৰ্ভ বেংকৰ নীতি-নিৰ্দেশনাৰ গণ্ডীত থাকিবলৈ হ'লে এনে প্ৰতিষ্ঠানে আপোনাকো চমকপ্ৰদ ফল দিয়াটো সম্ভৱ নহয়। তেনেকৈ সম্ভৱ নহয় অত্যধিক কমিছনেৰে এজেন্টক আকৰ্ষণ কৰিবলৈও। কাজেই বহু কোম্পানীয়ে ৰিজাৰ্ভ বেংকৰ নিয়ন্ত্ৰণৰ গণ্ডীত নাথাকিবলৈ অহোপুৰুষাৰ্থ কৰে। কোৱা বাহুল্য যে এনে কঠোৰ নীতি-নিৰ্দেশনাৰ বাবেই ছাহাৰাৰ নিচিনা প্ৰতিষ্ঠানেও তেওঁলোকৰ 'আৰ এন বি চি' ব্যৱসায় পৰ্যায় ক্রমে বন্ধ কৰি যাবলৈ বাধ্য হৈছিল।\nসাৰদাৰ নিচিনা ধ্বংসপ্ৰাপ্ত কোম্পানীসমূহত গ্ৰাহকে জমা কৰা ধন 'আৰ এন বি চি'ৰ নীতি-নিৰ্দেশনা অনুসৰি যদিহে বিনিয়োগ হ'লহেঁতেন বা সেইবোৰ সকলো একো একোটা ৰিজাৰ্ভ বেংকৰ অনুমোদিত অৱশিষ্ট অনা বেংকিং কোম্পানী হ'লহেঁতেন, তেন্তে সেই গ্ৰাহকসকলৰ অৱস্থা আজিৰ দৰে কেতিয়াও নহ'লহেঁতেন। এতিয়া এইটো প্ৰমাণ হয় যে ধন সঠিক ঠাইত বিনিয়োগ কৰি গ্ৰাহকক উপকৃত কৰাৰ অভিপ্ৰায় সাৰদাৰ নিচিনা কোম্পানীবোৰৰ নাছিল। বাৰু, ধৰি ল'লো পূৰ্বৰ পৰিবেশত এই বিসংগতিবোৰ লক্ষ্য কৰাটো এজন সাধাৰণ বিনিয়োগকাৰীৰ বাবে সহজ নাছিল। কিন্তু বৰ্তমানেও যদি আপোনাৰ কষ্টোপাৰ্জিত ধন জমা কৰা কোম্পানীটো সাৰদাতকৈ কিহত বেলেগ আৰু কোন শক্তিশালী বিত্তীয় নিয়ন্ত্ৰকৰ অধীনত তেওঁলোকে ব্যৱসায় কৰিছে জাতীয় প্ৰশ্ন আপোনাৰ মনত উদয় হোৱা নাই, তেন্তে মই ক'বলৈ বাধ্য যে আপোনাৰ বিনিয়োগে আপোনাৰ পৰা উচিত মনোযোগ পোৱা নাই।\nলিখকঃ ভাস্কৰজ্যোতি বৰুৱা, অসমীয়া প্ৰতিদিন।
